ગુજરાત સરકારમાં બદલીની મોસમ આવી રહી છે. એકવાર નવી સરકાર સ્ટેબલ થાય તે પછી શક્ય છે. જિલ્લા અને મહાનગરોમાં વહીવટી તંત્રના ઓફિસરો તેમજ પોલીસ વિભાગનો સ્ટાફને બદલાય તેવી સંભાવના છે, કારણ કે ચૂંટણી પછી બદલીઓ થઇ નથી. 19મી ફેબ્રુઆરીથી વિધાનસભાનું સત્ર શરૂ થાય છે ત્યારે હાલ સચિવાલયમાં વિભાગોના અધિકારીઓ બજેટ કામગીરીમાં વ્યસ્ત હોવાથી હમણાં બદલીઓ થવાની શક્યતા જોવાતી નથી પરંતુ બજેટ સત્રના મધ્યમાં અથવા તો બજેટ સત્ર પછી સરકાર થોકબંધ બદલીઓ કરે તેવું લાગી રહ્યું છે. ગુજરાતમાં હાલ પૂર્ણ કદના ઉદ્યોગ અધિક મુખ્ય સચિવ નથી. એ સિવાય છ થી વધારે વિભાગોમાં વધારાના હવાલા ચાલી રહ્યાં છે. રાજ્યના વહીવટી તંત્રમાં એવા અધિકારીઓ છે જેમને એક જ જગ્યાએ ત્રણ વર્ષ કરતાં વધુ સમય થયો છે તે મુખ્યમંત્રીના ધ્યાનમાં છે. નવા ઓફિસરોને હાલ પોસ્ટીંગ આપ્યા છે તે કામચલાઉ છે તેને પણ કાયમી કરવાના થાય છે. પોલીસ વિભાગમાં પણ બદલીઓ પેન્ડીંગ છે. સચિવાલય સામૂહિક બદલીઓની રાહ જોઇને બેઠું છે.